
Жобаларын сәтті қорғады
ПЕТРОПАВЛ ҚАЛАСЫНДАҒЫ НАЗАРБАЕВ ЗИЯТКЕРЛІК МЕКТЕБІНІҢ ОҚУШЫЛАРЫ АСТАНАДА ӨТКЕН РОБОТОТЕХНИКА БОЙЫНША “NURORDA FIRST  СНАМРІОNSHIP” ХАЛЫҚАРАЛЫҚ ЧЕМПИОНАТЫНА ҚАТЫСЫП,
“ЕNGINEERING SKILIS” АТАЛЫМЫ БОЙЫНША ЖЕҢІМПАЗ АТАНДЫ.
Чемпионатта Қарағанды, Ұлытау, Ақмола, Қостанай, Павлодар облыстарының командалары мен елордалық конструкторлар бақ сынады. Өңір намысын қорғаған “АrtaRobotics” командасы облыс тұрғындарын жылумен қамтамасыз ету жобасын ұсынды.
- Біз өз жобамызды “Облысымыздағы электр энергиясының тапшылығын шешу” деп атадық. Бұл тақырып қазір жергілікті ЖЭО-дағы проблемаларға байланысты өзекті. Біз өз жобамызға сай робот жасадық. Станция құмды батареялардың арқасында жел энергиясын жылу энергиясына айналдырады. Осылайша тұрғындар жылумен қамтамасыз етіледі, - деді “ АrtaRobotics ” командасының жетекшісі Таймас Едресов.
Елордалық “NURORDA ” мектебі ұйымдастырған халықаралық чемпионат оқушылардың зияткерлік-шығармашылық және инженерлік-техникалық әлеуетін ашады, цифрлық технологияларды қолдану арқылы қойылған мақсаттар мен міндеттерді шешуде креативті ойлауды қалыптастырады. Ел аумағында “FIRST ” бағдарламасы 2017 жылы бастау алған болатын. Ол “ FIRST LEGO League” (4 жастан 16 жасқа дейін), “FIRST Tech Challenge” (12 жастан 18 жасқа дейін), “FIRST Robotics Competition” (14 жастан 18 жасқа дейін) кезеңдерін қамтиды.

